text: Eiðis Bóltfelag 100 ár – Tógvið slit at gera fótbótbóltsvøllin niðri á Mølini (2)
text: #000000
text: Í 1913 kemur fyrsta fótbóltsfelag í Eysturoynni í ljósmála. 24. februar hetta árið verður á fundi á Eiði samtykt at stovna eitt fótbóltsfelag. Navnið á felagnum var “Eide Fodboldklub”, seinni broytt til Eiðis Bóltfelag – stytt EB. Undirtøkan var stór, tí limirnir vóru alt fyri eitt einir fjøruti í tali. Felagið setti sær beinanvegin fyri at fáa til vega hóskandi øki at gera fótbóltsvøll á. Felagið leigaði sær eitt hagastykki á Mølini fyri seks krónur um árið.
text: #000002
text: Í 1916 vildu fuglfirðingar sleppa til Eiðis at spæla. Teimum varð svarað, at teir vóru vælkominir, men at vøllurin var ikki í góðum standi. Tá mundi hann ikki vera meira enn einar 35 favnar langur og einar 17 favnar breiður.
text: #000005
text: Fuglfirðingar komu norður, men partarnir samdust um at spæla við níggju monnum á hvørjum liði. Sum árini gingu, varð vøllurin longdur og breiðkaður, men sum hjá nógvum feløgum hevði EB trupulleikar at fáa vøllin góðan.
text: #000006
text: 16. februar í 1916 helt felagið sín fyrsta regluliga aðalfund. Tá varð nýggj felagslóg samtykt. Nevndin skipaði seg við Oliver Øster sum formanni, Hans Jacob Joensen sum kassameistara. Hini í nevndini vóru doktar Effersøe, Jóhan Hendrik Hansen , Olaf Ellingsgaard og Anton Ellingsgaard, skrivar Suni Merkistein millum annað í bók síni “Teir restastu dreingir í norðum”.
text: #000008
text: Eg havi ringt til 75 ára gamla Hans Egil Joensen, sum spældi í nógv ár við hondbóltsliðum hjá EB. Spurdi hann, hvønn EB spældi fótbólt ímóti fyrstu árini, felagið var stovnað. Og Hans Egil sigur soleiðis:
text: #000009
text: Graslíki varð lagt á fótbóltsvøllin á Mølini í 1996. Óivað vakrasta plássið hjá fótbótlsvølli í heiminum.
text: #000010
text: – EB spældi ímóti fuglfirðingum, lorvíkingum og gøtumonnum øll tey fyrstu árini, og tað var ikki fyrr enn undir krígnum í 1940-árunum, at EB fór til Klaksvíkar og onkuntíð til Havnar at spæla fótbólt. Eftir kríggi fánaði fótbólturin á Eiði, tí menn fór til skips, og torført var at manna fótbóltsliðið.
text: #000011
text: – Frá miðskeiðis í 1940-árunum bleiv Eiði ein hondbóltsbygd heldur enn fótbóltsbygd. Bæði menn og kvinnur fóru at spæla hondbólt, og stórur áhugi varð fyri hondbóltinum á Eiði, men tað var torført at koma heilt fram í oddin í føroyskum manshondbólti, tí menn vóru til skips partar av árinum, og tó var ymist, hvussu liðið kundi mannast. Bæði menninir og kvinnurnar hjá EB spældu í bestu deildini, men tá ið vit tosa um fótbóltin, spældi EB altíð í næstbestu deildini, sigur Hans Egil at enda av Eiði.
text: #000012
text: Í fyrru greinini um 100 ára føðingardagin hjá Eiðs Bóltfelag er málningur eftir Óla Egilstrøð, sum var gáva frá EB til íslendingin Sigurd Juliusson. Søgan um Julius er áhugaverd, tí hann kom sjálvboðin til Eiðis 30. janauar 1939 at venja menninar fótbólt. Sunnumorgnar varð eisini vant inni í Losjuni frá klokkan nýggju til tvey, umframt at vant var niðri á Mølini gerandiskvøld. Julius fór aftur av landinum á heysti í 1939 og endaði í Danmark ella Týsklandi.
text: #000014
text: Julius varð síðani sendur aftur til Íslands sum njósnari og varð sleptur niður í fallskíggja. Hann bleiv fangaður av bretum og sendur til Bretlands, men kom aftur til Íslands eftir kríggi. Julius hevði ikki gloymt góðu løturnar á Eiði, og seinni sendi hann steyp til Eiðis at kappast um í fótbólti. Eiðismenn, lorvíksingar, fuglfirðingar og gøtumenn skuldu kappast um steypið. Fyri nøkrum árum síðani var sonur Julius og vitjaði á Eiði, og frá honum fekk Eiðis Bóltfelag tvær myndir av málninginum, sum pápin fekk frá EB sum gávu, tá ið hann fór úr Føroyum. Málningurin var takk til Julius frá EB fyri frálíkt venjaraarbeiði í bygdini.
text: #000015
text: Vit skriva nú 2013, og nógv er broytt við ítróttinum á Eiði seinnu árini. Graslíki kom á fótbóltsvøllin á Mølini í 1996, og snotuliga ítróttahøllin varð tikin í nýtslu í 2003. Um fótbóltin á Eiði er stutt at siga, at fótbólturin er partur av samasetta liðnum í Sundalagnum EB/Streymur, sum stendur seg ótrúliga væl. Landskappingardystir í bestu fótbóltsdeildini kunnu ikki longur spælast niðri á Mølini, men tey ætla at gera nýggjan fótbóltsvøll í bygdini.
text: #000017
text: Við nýggju ítróttahøllini eru góðir møguleikar at fáa lív aftur í hondbóltin í bygdini, men hetta er lættari sagt enn gjørt, tí hondbólturin á Eiði steðgaði miðskeiðis í 1970-árunum, tí eingin høll var á Eiði, og hondbóltur fór tá frá at vera uttanduraspæl til innanduraspæl. Nú skal allur hondbólturin á Eiði byggjast upp av nýggjum, og tað tekur tíð. Tað er mín vón, at EB einaferð aftur gerst hondbóltsbygdin, sum hon einaferð var.
text: #000018
text: Tá ið man skrivar um hondbóltin á Eiði, leita tankarnir til ymsar undangongumenn. Og væl minnist eg Sølva Jespersen, sála, Petur Reinert, sála, Knút Vesturdal ella, hvussu øll eita á Eiða, sum slóðaðu fyri hondbóltsspælinum á Eiði. Petur Reinert kendi eg væl, og hann var undangongumaðurin, at nýggjur hondbóltsvøllur bleiv gjørdur við skúlan. Vøllurin varð tikin í nýtslu 7. mai 1972. Eg minnist Petur sum eitt slags “manager” fyri menninar hjá EB. Hann var altíð við til dystirnar, og hann gekk upp í hondbóltsspælið við lív og sál.
text: #000020
text: Niðanfyri síggja vit mynd av 2. deildarliðnum hjá EB frá 1973, sum hevur vunnið 2. deild. Á myndini eru júst Knút Vesturdal og Petur Reinert. Mær er sagt, at Petur henda dagin fylti fimti ár, og um kvøldið helt hann stóra veitslu fyri vinum og kenningum. At enda vil eg takka Nikkel Nielsen og Tom Joensen fyri frálíkt samstarv við myndum og øðrum. Allar myndir eru ikki eins góðar, men áhugavert og stuttligt at síggja nógvu andlitini aftur.
text: #000021